Gwawr Euraid

Plaid wleidyddol dde eithafol yng Ngwlad Groeg yw Cymdeithas y Bobl – Gwawr Euraid, a adnabyddir yn gyffredin fel Gwawr Euraid. Esblygodd o waith Nikolaos Michaloliakos ym 1980, ac mae'r gymdeithas wleidyddol hon wedi tyfu'n sylweddol ers hynny, i ddod yn blaid wleidyddol led-adnabyddus â chefnogaeth genedlaethol iddi. Cafodd y sylw cenedlaethol cyntaf ym 1990 ac fe'i cofrestrwyd yn blaid swyddogol dair blynedd yn ddiweddarach. Caiff ei disgrifio gan sylwebwyr gwleidyddol a'r wasg fel sefydliad neo-Natsïaidd a ffasgaidd, ond mae'r gymdeithas yn gwadu hyn; er eu bod yn y gorffennol wedi defnyddio symbolau Natsïaidd a rhoi clod i arweinwyr yr Almaen Natsïaidd. Mae arweinydd y blaid wedi'i disgrifio yn agored fel un genedlaetholgar a hiliol. Daeth y gymdeithas i sylw cyffredin yn gyntaf ym 1991, a chofrestrwyd hi fel plaid wleidyddol ym 1993. Ataliwyd y gweithgareddau gwleidyddol dros dro yn 2005, pan ddaeth yn rhan o'r Gynghrair Wladgarol. Daeth hwnnw i ben yn ei dro pan dynnodd Michaloliakos ei gefnogaeth. Ym mis Mawrth 2007, cynhaliwyd chweched gyngres Gwawr Euraid, a datganodd arweinwyr y blaid y byddent yn ail-gydio yn eu gweithgaredd gwleidyddol. Enillont eu sedd wleidyddol gyntaf yn etholiadau lleol 2010 ar 7 Tachwedd, gan ennill 5.3% o'r bleidlais ym mwrdeistref Athen, a sedd yng Nghyngor y Ddinas. Mewn rhai ardaloedd o'r ddinas, ble roedd cymunedau llu o fewnfudwyr, cododd eu canran o'r bleidlais i 20%. Ymhlith y materion sydd uchaf ar ei hagenda mae: diweithdra ac economi'r wlad a cheisio rheoli'r mewnlifiad o wledydd eraill.